
Késő császárkori és kora népvándorlás kori lószerszámok a Kárpát-medencéből

Az írott források és a leletek segítségével megállapítható, mennyire fontos szerepet töltöttek be a lovak az egyes nomád népek életében. A nemesfém veretekkel és csüngőkkel felékített lovak felszerelése egyben rang- és korszakjelző. Az általam megvizsgált tizenhat késő császárkori, valamint kora népvándorlás kori lelet/együttes fontos adatokkal szolgál a különböző népek szállásterületével, a népesség származásbeli összetételével és a divattal kapcsolatban. A régóta ismert hunkori vezérleleteken kívül (pl.: Szeged-Nagyszéksós) kiterjesztettem kutatásomat a késő császárkori, valamint az újonnan előkerült lószerszámokra. Az eltemetett lószerszámok technikai és formai szempontból is igen eltérőek lehetnek, ami választ adhat a származás, illetve a keltezés kérdésére. 
A leletanyag alapos megfigyelése során feltűnik, hogy némely tárgyak szoros kapcsolatot mutatnak a Belső-Ázsiából, illetve az iráni területekről származó népekkel. Ugyanakkor felfedezhető az antikvitás és a germán Sösdala-stílus jelenléte is. Mindezen stílusok elemei előfordulhatnak egy tárgyon, ami még inkább utal a népcsoportok együttélésére, a stílusok egymásra hatására.
A leletek datálásához a legalkalmasabb fogódzót Jaroslav Tejral kronológiai csoportjai adják, azonban ezt mindenképpen szükséges kritikával kezelni, mivel vizsgálata nem csak a Kárpát-medence területére korlátozódik. E tárgyak esetében viszont szükséges kitekinteni a keleti régiók leletanyagára, amely fontos analógiákkal szolgál.
Az elemzés során láthatóvá vált, hogy a vizsgált korszakban a lovakhoz köthető leletanyag több periódusra osztható, azonban nem minden esetben különíthető el időben élesen. A késő császárkorban és a kora népvándorlás korban földbe helyezett tárgyakat nagyon nehéz egy vagy több etnikumhoz kötni, ami megkönnyítené a pontos keltezést. Emellett a párhuzamok nagy része Kelet felé mutat (pontosabban a Krím, illetve a délorosz steppe felé), ami sokat segít a típusok származási helyének meghatározásában.



